b'\n_START_ARTICLE_\nGlasgowska lestvica kome\n_START_PARAGRAPH_\nGlasgowska lestvica kome (angl. Glasgow Coma Scale, GCS) je standandizirana ordinalna lestvica, ki ocenjuje stopnjo motnje zavesti oziroma odzivnosti bolnika glede na odpiranje o\xc4\x8di, govorno odzivnost in motori\xc4\x8dno odzivnost, pri \xc4\x8demer pomeni najni\xc5\xbeja vrednost najte\xc5\xbejo klini\xc4\x8dno sliko. Prva sta jo leta 1974 na osnovi teoreti\xc4\x8dnega znanja o nezavesti opisala Graham Teasdale in Bryan J. Jennett, nevrokirurga z glasgowske univerze. Sprva je bila namenjena kot osnovno raziskovalno orodje pri spremljanju stanja zavesti pri osebah s po\xc5\xa1kodbo glave. Danes se uporablja na ve\xc4\x8d podro\xc4\x8djih, kjer prihaja do motenj zavesti. Po glasgowski lestvici kome lahko pacient zbere 3 do 15 to\xc4\x8dk, pri \xc4\x8demer 3 to\xc4\x8dke pomenijo najslab\xc5\xa1i odziv (globoka koma ali smrt), 15 pa najbolj\xc5\xa1i odziv (pacient pri popolni zavesti).'